KIRJALLINEN KYSYMYS E-3036/02

esittäjä(t): Dorette Corbey (PSE) komissiolle

(24. lokakuuta 2002)

Aihe: Luonnonsuojelu Maltassa

31. maaliskuuta 1998 aloitettiin jäsenyysneuvottelut kuuden hakijamaan eli Unkarin, Puolan, Viron, Tekin tasavallan, Slovenian ja Kyproksen kanssa. 13. lokakuuta 1999 komissio suositteli jäsenvaltioille neuvottelujen aloittamista Romanian, Slovakian tasavallan, Latvian, Liettuan, Bulgarian ja Maltan kanssa. Luonnonsuojelulainsäädäntö, kuten lintu- ja luontotyyppidirektiivit, sisältyy ensisijaisten tehtävien luetteloon. EU on korostanut aivan neuvottelujen alusta asti, että luonnonsuojeluasioissa ei hyväksytä siirtymäkauden toimia.

Maltassa ilmestyvä Times-lehti kertoi hiljattain (22. elokuuta 2002), että Malta on päässyt komission kanssa sopimukseen, jolla varmistetaan perinteisiin kuuluvan pikkulintujen metsästyksen ja pyydystämisen säilyminen.

1. Voiko komissio vahvistaa, että ehdokasvaltioille ei ole myönnetty lintu- ja luontotyyppidirektiivien osalta poikkeuksia tai siirtymäaikoja?

2. Voiko komissio vahvistaa, että Maltan kanssa on tehty sopimus, jonka nojalla pikkulintujen metsästys ja pyydystäminen säilyy luvallisena Maltassa?

3. Jos on myönnetty poikkeuksia tai siirtymäaikoja, miten, milloin ja kenen toimesta niistä on päätetty ja miten ja milloin komissio on ilmoittanut sopimuksesta Euroopan parlamentille?

4. Mitä lintudirektiivin säännöksiä mahdollisesti hyväksytyt siirtymäkauden toimet koskevat?

5. Voiko komissio vahvistaa seuraavansa tarkkaan, että ehdokasvaltiot panevat lintu- ja luontotyyppidirektiivit kunnolla täytäntöön ja myös noudattavat niitä?

Margot Wallströmin komission puolesta antama vastaus

(29. marraskuuta 2002)

Ympäristölukua käsittelevissä liittymisneuvotteluissa, jotka on toistaiseksi päätetty kymmenen ehdokasvaltion kanssa, neuvosto myönsi Maltalle yhden siirtymäkauden toimen luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) (jäljempänä lintudirektiivi) täytäntöönpanossa. Mitään vapautuksia direktiivin vaatimuksista ei ole myönnetty eikä siirtymäkautta ole sallittu millekään ehdokasvaltiolle luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY(2) (jäljempänä luontotyyppidirektiivi) täytäntöönpanossa.

Hyväksymällä ympäristölukua koskevan vastikään annetun unionin yhteisen kannan Malta on sitoutunut saattamaan lintudirektiivin kokonaisuudessaan osaksi lainsäädäntöään ja panemaan sen täytäntöön maan liittymispäivään mennessä. Näin ollen lintujen metsästys Maltassa voi maan liittymisen jälkeen tapahtua ainoastaan direktiivissä säädetyin ehdoin. Direktiivin 9 artiklassa sallitaan poikkeukset tietyin hyvin tiukoin edellytyksin, jollei muuta tyydyttävää ratkaisua ole. Jos Malta haluaa sallia esimerkiksi tunturikyyhkyn ja viiriäisen kevätmetsästyksen, sen on varmistettava, että kaikki 9 artiklan vaatimukset täyttyvät ja että luvallinen metsästys tapahtuu tiukasti valvotuissa oloissa ja vain pieninä määrinä. Lisäksi komissio valvoo 9 artiklan käyttöä, ja vedotessaan tähän artiklaan Maltan on raportoitava sen mahdollisesta käytöstä vuosittain.

Ansapyynnin osalta Malta on sitoutunut saattamaan ansapyyntiä koskevat säännökset kokonaisuudessaan osaksi kansallista lainsäädäntöään ja noudattamaan täydellisesti liittymispäivään mennessä, vaikka tämä onkin toteutettava lyhyellä ja tarkasti rajoitetulla aikavälillä. Malta hyväksyi 31. päivään joulukuuta 2008 saakka kestävän siirtymäkauden, jonka neuvosto myönsi 1. lokakuuta 2002 pidetyssä liittymiskokouksessa. Siirtymäkausi koskee direktiivin 5 artiklan a ja e kohtia, 8 artiklan 1 kohtaa sekä liitteessä IV olevaa a kohtaa. Siirtymäkausi mahdollistaa seitsemän eri peippolajin pyydystämisen perinteisillä laukaisuverkoilla vankeudessa tapahtuvan kasvatustoiminnan käynnistämiseksi.

Kahden viimeksi kuluneen kuukauden aikana komissio on vastannut useaan parlamentin kirjalliseen kysymykseen, joiden aiheena on lintudirektiiviä koskevat neuvottelut Maltan kanssa. Ympäristöasioista vastaava komission jäsen on ottanut tehtäväkseen tiedottaa parlamentille ympäristövaliokunnan kautta asiaa koskevasta kehityksestä. Laajentumisasioiden pääosasto toimitti huhti- ja lokakuussa 2002 Euroopan parlamentin ulkoasiainvaliokunnan puheenjohtajalle liittymisneuvotteluja koskevat päivitetyt tiedot.

Komissio vahvistaa seuraavansa tarkasti lintu- ja luontotyyppidirektiivien asianmukaista täytäntöönpanoa ehdokasvaltioissa.

On todettava, että Maltan liittyminen Euroopan unioniin takaa selvästi paremmat puitteet saaren lintujen suojelulle, koska lintujen suojelutoimet yhdenmukaistetaan niiden yhteisten periaatteiden kanssa, jotka on määritelty lintudirektiivissä ja joita kaikki jäsenvaltiot jo noudattavat.

(1) EYVL L 103, 25.4.1979.

(2) EYVL L 206, 22.7.1992.